E cheste e je la ultime tornade, dute di gjoldi, di Contis cence cjâf!
Fantasie ferbinte 1
Cetante pôre de miserie a tignirin che al mâr si butarin e intun lûc inospitâl a finirin, a lassarin indaûr chel biel paisaç par un toc di tiere, un toc di siums.
Fantasie ferbinte 2
Vuê o scuen di tornâ dongje a chest lûc che o visiti tai miei siums. Chel che a crearin al è sdrumât, o soi tant che lôr, daur di une fantasie ferbinte.
di Cecilia Liva
Serade musicâl
- Cuant che al jere za vistût cun chê cjamese blancje e si jere fermât denant di ducj, lis sôs mans a scomençarin a movisi intun mût armoniôs.
- Chês vôs specials si inserivin une suntune altre interpretant une uniche e maraveose opare.
- I voi e la grande concentrazion dal public a vevin fat tornâ al côr la bielece ricevude.
di Sandra Moro
Il Timp
Il timp nol si piert, neancje si bat, dome al sucêt. Distès che tô presince dome casuâl.
Il Pinsîr
Cuant che o viôt dentri dal so pinsîr o ai capît che o jeri jo. Il plevan mi à dât il perdon.
L’istès
Nol è distès il delincuent che il virtuôs, chel che al robe che l‘onest; ma sì a son l’istès l’arbul e la cuarde.
di Daniel Ghidina
Picinine
Ven ca picinine! La mignestre e je cjalde, mangje sù dut! Dopo ti tignarai intai braçs…
Cence cjâf
Puarte vie il tacuin! No stâ dismenteâ la clâf de birosse! Prôpit… tu tu sês cence cjâf vuê!
di Adriana Bures
Scarpets
Fîi sù e jù che a ricamin lis stofis neris. Fîi sù e jù a sfilin lis nestris stelutis alpinis. Fîi che a fan magjie intes mans de Cesarina.
Detulis di mê none
1- Campe cjaval che la jerbe e cres.
2 – Nol è Crist in crôs, e je une piore.
3 – Vuê si mangje lenghe di canarin.
4 – In bocje al lôf! Crepe!
di Andrea Ventriggi
Daûr la corint
“Ducj a van daûr la corint… ma chei che i van cuintri a deventin personis ecezionâls”.
Prin che o podedi spiegâlu al polizie stradâl, mi à metût une multe.
di Bruno Vuan
fur_Latn nld_Latn fur_Latn nld_Latn fur_Latn fao_Latn fur_Latn fur_Latn fur_Latn fur_Latn luo_Latn fur_Latn fur_Latn fur_Latn fur_Latn lmo_Latn fur_Latn kea_Latn lmo_Latn fur_Latn fur_Latn fur_Latn ind_Latn ast_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn